3. การประกอบธุรกิจของแต่ละผลิตภัณฑ์

3.1 ลักษณะของผลิตภัณฑ์หรือบริการ

(1) อุตสาหกรรมการผลิตบรรจุภัณฑ์

ผลิตภัณฑ์ถังโลหะ

ธุรกิจหลักของบริษัทได้แก่ การผลิตและจำหน่ายถังโลหะขนาดบรรจุ 200 ลิตร
สำหรับบรรจุน้ำมันหล่อลื่น เคมีภัณฑ์ น้ำผลไม้ และน้ำยางข้น
โดยมีกลุ่มลูกค้าส่วนใหญ่อยู่ในเขตกรุงเทพฯและปริมณฑล
ผลประกอบการในธุรกิจนี้ไม่มีความผันแปรตามฤดูกาลเนื่องจากบริษัทมีกลุ่มลูกค้าที่หลากหลาย
ทำให้ยอดขายเฉลี่ยในแต่ละเดือนค่อนข้างคงที่

ผลิตภัณฑ์พลาสติก แบ่งย่อยได้เป็น 3 ประเภท คือ

1) ผลิตภัณฑ์ที่ทำจากวัตถุดิบ PET

บริษัทในเครือเป็นผู้ผลิตขวดพลาสติกพีอีที สำหรับบรรจุน้ำอัดลม น้ำดื่ม และน้ำมันพืช
โดยได้ร่วมลงทุนกับผู้ใช้ขวดพลาสติกรายใหญ่ คือ บริษัท เสริมสุข จำกัด (มหาชน)
ผลิตภัณฑ์ที่ผลิตออกจำหน่าย ได้แก่ หลอด PREFORM สำหรับใช้ในการ เป่าขวด
และขวดพลาสติกพีอีทีขนาดบรรจุ 0.25 - 2 ลิตร

2) ผลิตภัณฑ์ที่ทำจากวัตถุดิบ PP

บริษัทในเครือเป็นผู้ผลิตแผ่นพลาสติกลูกฟูก (POLY BOARD)
สำหรับใช้เป็นวัตถุดิบในการผลิตสินค้ารูปแบบต่างๆ เช่น บรรจุภัณฑ์สำหรับใช้ในงานอุตสาหกรรม
ใช้เป็นสื่อวัสดุในการผลิตแผ่นป้ายโฆษณา แท่นโชว์สินค้า ตลอดจนธุรกิจเครื่องเขียน และอื่นๆ

3) ผลิตภัณฑ์ที่ทำจากพลาสติก

บริษัทในเครือเป็นผู้ผลิตฝาพลาสติกที่ใช้ในการปิดขวด PET ฝาจุกถัง และผลิตภัณฑ์พลาสติกอื่น ๆ
หลายประเภท

(2) พื้นที่สำนักงานให้เช่า

บริษัทและบริษัทย่อยได้ซื้อพื้นที่ในอาคารเลครัชดา ออฟฟิศ คอมเพล็กซ์ ตั้งอยู่ถนนรัชดาภิเษก
(สุขุมวิท-พระราม4) ซึ่งเป็นอาคารสำนักงานเกรด A ในย่านธุรกิจ ความสูง 38 ชั้น
มีพื้นที่ใช้สอยรวมทั้งสิ้น 51,730 ตารางเมตร
เพื่อให้บริการพื้นที่ให้เช่าแก่ลูกค้าสำนักงานและร้านค้า บริษัทและบริษัทย่อยมีพื้นที่ให้เช่ารวมทั้งสิ้น
9,103 ตารางเมตร มีขนาดตั้งแต่ 12 ตารางเมตร ถึง 1,400 ตารางเมตร

3.2 การตลาดและภาวะการแข่งขัน

(1) กลยุทธ์ทางการตลาด

ผลิตภัณฑ์ถังโลหะ

กลยุทธ์การแข่งขันที่สำคัญของบริษัทคือ การสร้างความพึงพอใจสูงสุดให้แก่ลูกค้า
โดยบริษัทมุ่งเน้นการรักษาคุณภาพสินค้าให้ได้มาตรฐานตรงตามความต้องการของลูกค้า
เนื่องจากสินค้าส่วนใหญ่จะผลิตขึ้นตามการซื้อของลูกค้า
ซึ่งมีลักษณะเฉพาะแตกต่างไปในลูกค้าแต่ละราย
ดังนั้นจึงจำเป็นต้องมีการวางแผนการผลิตที่ดี เพื่อให้สามารถจัดส่งสินค้าได้ทันตามเวลานัดหมาย
นอกจากนี้ บริษัทมีการควบคุมขั้นตอนการผลิตอย่างใกล้ชิด เพื่อเพิ่มประสิทธิภาพในการผลิต
และลดอัตราการสูญเสียระหว่างผลิต ส่งผลให้สามารถลดต้นทุนการผลิต
รวมทั้งได้สินค้าที่มีคุณภาพสูงขึ้นด้วย ยิ่งไปกว่านั้น บริษัทยังให้ความสำคัญกับการบริการหลังการขาย
โดยมีการติดตามผลอย่างสม่ำเสมอเพื่อรับทราบถึงปัญหาของสินค้าภายหลังการส่งมอบ
และจะนำมาปรับปรุงเพื่อพัฒนา
คุณภาพให้ดียิ่งขึ้นต่อไป

ผลิตภัณฑ์พลาสติก

กลยุทธ์ของบริษัทสำหรับผลิตภัณฑ์กลุ่มนี้ คือ เน้นการขายให้แก่ลูกค้าผู้ใช้โดยตรง
และเน้นการขายในปริมาณมากๆ พร้อมทั้งเน้นการส่งออกไปยังประเทศในภูมิภาคเอเชีย โดยสร้าง
แรงจูงใจด้วยการกำหนดส่วนลดตามปริมาณการสั่งซื้อ
ส่วนกลยุทธ์การรักษาและขยายตลาดจะใช้การเพิ่มผลิตภัณฑ์พลาสติกประเภทอื่น ๆ เช่น
การทำชิ้นส่วนประกอบลังพลาสติก และการขยายกำลังการผลิต
และมีนโยบายราคาและบริการที่สามารถแข่งขันได้เป็นหลัก

จุดเด่น: บริษัทมีความชำนาญในการผลิตสินค้า ประกอบกับบริษัทเลือกใช้เครื่องจักรที่มีคุณภาพสูง
สามารถผลิตสินค้าที่ได้มาตรฐาน จึงได้รับความไว้วางใจจากลูกค้าตลอดมา

จุดด้อย: ลูกค้าส่วนใหญ่มีการกำหนดรายละเอียดของผลิตภัณฑ์ เช่น รูปทรงขวด
แตกต่างกันไปในแต่ละราย ทำให้ต้องมีการลงทุนสูงในส่วนของแม่พิมพ์

อาคารเลครัชดา ออฟฟิศ คอมเพล็กซ์

จุดเด่นของอาคารเลครัชดา ออฟฟิศ คอมเพล็กซ์ คือตั้งอยู่ย่านธุรกิจใจกลางเมือง ถนนรัชดาภิเษก
(สุขุมวิท-พระราม 4)
การคมนาคมสะดวกโดยมีระบบขนส่งมวลชนในบริเวณใกล้เคียงทั้งรถไฟฟ้าและรถไฟ
ใต้ดินรายล้อมด้วยสถานที่สำคัญ เช่น ศูนย์ประชุมแห่งชาติสิริกิต์ ตลาดหลักทรัพย์แห่งประเทศไทย
และมีสวนเบญจกิตติเป็นทัศนียภาพด้านหน้าอาคาร

นโยบายการจัดการบริหารอาคาร มุ่งเน้นการดำรงสภาพอาคารสำนักงาน เกรด เอ
สำหรับธุรกิจของบริษัททั้งในประเทศและต่างประเทศ มีสิ่งอำนวยความสะดวก
ตลอดจนมีระบบรักษาความปลอดภัยอย่างเข้มงวดให้กับลูกค้าที่เช่าพื้นที่ภายในอาคาร
โดยมีการทำสัญญาว่าจ้างบริษัทผู้เชี่ยวชาญการบริหารอาคารมาเป็นผู้บริหารอาคาร

(2) การจำหน่ายและช่องทางการจำหน่าย

ผลิตภัณฑ์ถังโลหะ

ผลิตภัณฑ์ของบริษัทมีการจำหน่ายในประเทศทั้งหมด เนื่องจากเป็นผลิตภัณฑ์ขนาดใหญ่
ทำให้มีค่าจัดส่งสูง ไม่สามารถแข่งขันกับต่างประเทศได้ การจำหน่ายในประเทศนั้น
บริษัทจะจำหน่ายโดยตรงให้กับลูกค้า ซึ่งเป็นผู้ผลิตสินค้าชนิดต่าง ๆ
ที่ต้องการบรรจุภัณฑ์ถังโลหะเพื่อใช้ในการบรรจุสินค้าของตน
โดยมีทีมงานการตลาดและการขายที่ผ่านการฝึกอบรมเพื่อให้เกิดความชำนาญพิเศษ
และการตอบสนองต่อความต้องการแก่ลูกค้าทั้งในปัจจุบันและอนาคต

ผลิตภัณฑ์พลาสติก

สำหรับสินค้าประเภทขวดพีอีที บริษัทเป็นผู้จัดจำหน่ายให้แก่ลูกค้าผู้ใช้โดยตรงทั้งหมด
ส่วนสินค้าประเภทแผ่นพลาสติกลูกฟูก และพลาสติกประเภทฝา
บริษัทมีบางส่วนที่มีการจำหน่ายผ่านลูกค้าขายส่งในราคาถูก โดยมุ่งเน้นการขายในปริมาณมาก
และใช้นโยบายด้านราคาและบริการเป็นตัวนำในการรักษาและขยายตลาดให้กว้างขึ้น

อาคารเลครัชดา ออฟฟิศคอมเพล็กซ์

การจัดหาผู้เช่า สำหรับพื้นที่สำนักงานของบริษัทภายในอาคารเลครัชดา ออฟฟิศ คอม เพล็กซ์
ดำเนินการโดยบริษัทนายหน้า ซึ่งจะได้รับค่านายหน้าตอบแทนในอัตรา 1
เดือนของรายได้จากการเช่า

(3) ลักษณะลูกค้า

ผลิตภัณฑ์ถังโลหะ

ลูกค้าส่วนใหญ่ของบริษัทเป็นลูกค้าประจำ ปริมาณการสั่งซื้อผลิตภัณฑ์ค่อนข้างแน่นอนในแต่ละเดือน
ลูกค้ารายใหญ่ 12 อันดับแรกมียอดการสั่งซื้อผลิตภัณฑ์รวมกันประมาณ ร้อยละ 52
ของยอดขายทั้งหมดและไม่มีลูกค้ารายใดสั่งซื้อผลิตภัณฑ์สูงกว่าร้อยละ 30
ในแต่ละปีลูกค้าของบริษัทสามารถแบ่งได้เป็น 3 กลุ่มคือ กลุ่มผลิตภัณฑ์น้ำมัน, กลุ่มผลิตภัณฑ์เคมีภัณฑ์
และกลุ่มการเกษตร มีปริมาณการสั่งซื้อประมาณร้อยละ 25, 57 และ 18
ของยอดขายรวมตามลำดับ สำหรับปริมาณการขายที่ได้รับผลกระทบจากฤดูกาลนั้น
มีเพียงลูกค้าในกลุ่มการเกษตรเท่านั้นในระหว่างเดือนมีนาคม-พฤษภาคม
ลูกค้าผู้ผลิตน้ำยางข้นจะมีปริมาณการสั่งซื้อต่ำกว่าช่วงอื่นๆ และในระหว่างเดือนกรกฎาคม-กันยายน
ลูกค้าผู้ผลิตน้ำสับปะรดเข้มข้นจะมีปริมาณการสั่งซื้อลดลง
ส่วนลูกค้ากลุ่มผลิตภัณฑ์น้ำมันและกลุ่มผลิตภัณฑ์เคมีภัณฑ์ซึ่งเป็นกลุ่มหลัก
มีการสั่งซื้อค่อนข้างสม่ำเสมอตลอดทั้งปี

ผลิตภัณฑ์พลาสติก

ลูกค้ารายสำคัญของขวดพลาสติกพีอีที ได้แก่ ผู้ผลิตและบรรจุน้ำอัดลม น้ำดื่ม และ น้ำมันพืช
ปริมาณการซื้อขายกับลูกค้ารายใหญ่ 10 รายแรกในรอบ 3 ปีที่ผ่านมา มีสัดส่วนประมาณร้อยละ
55 - ร้อยละ 70 และไม่มีการขายรายใดสูงกว่าร้อยละ 30 ในแต่ละปี

ส่วนลูกค้าของแผ่นพลาสติกลูกฟูก ประกอบด้วย ผู้ใช้โดยตรง เช่น ผู้ที่อยู่ในธุรกิจ
ผลิตป้ายโฆษณาสินค้า ป้ายโฆษณาหาเสียงเลือกตั้ง หรือผู้ใช้ที่นำไปแปรรูปเป็นผลิตภัณฑ์อื่น เป็นต้น
และผู้จัดจำหน่ายในธุรกิจขายส่งเครื่องเขียน เครื่องใช้สำนักงาน และร้านค้าซื้อมา-ขายไป

อาคารเลครัชดา ออฟฟิศคอมเพล็กซ์

ลูกค้าของบริษัทส่วนใหญ่เป็นลูกค้าชาวต่างชาติที่ต้องการภาพลักษณ์ของอาคารสำนักงานเกรด เอ
อยู่ในทำเลที่ตั้งย่านธุรกิจที่มีการคมนาคมสะดวก มีการบริหารจัดการอาคารที่ดี
และพร้อมด้วยสิ่งอำนวยความสะดวกครบครัน

(4) ภาวะอุตสาหกรรม การแข่งขัน และการเปลี่ยนแปลงในปีที่ผ่านมา

ผลิตภัณฑ์ถังโลหะ

ในปีที่ผ่านมา
ได้เกิดภาวะการขาดแคลนของเหล็กรีดเย็นอย่างรุนแรงส่งผลให้ระดับราคาปรับตัวสูงขึ้นอย่างต่อเนื่อง
โดยราคาเหล็กรีดเย็นได้ปรับตัวสูงขึ้นประมาณร้อยละ 50 ในรอบปีที่ผ่านมา
ซึ่งเป็นผลจากความต้องการผลิตภัณฑ์เหล็กที่เพิ่มขึ้นทั่วโลก
โดยเฉพาะประเทศจีนได้กลายเป็นผู้ใช้เหล็กรายใหญ่ที่สุด มีความต้องการใช้เหล็กคิดเป็นร้อยละ 28
ของความต้องการเหล็กรวมของโลก
ความต้องการที่เพิ่มขึ้นทั่วโลกส่งผลให้ราคาเหล็กสูงเป็นประวัติการณ์
จากภาวะราคาเหล็กในตลาดโลกที่ปรับตัวสูงขึ้นอย่างต่อเนื่อง
และมีปริมาณไม่เพียงพอต่อความต้องการ
ทำให้ผู้ผลิตถังโลหะแต่ละรายมีความระมัดระวังในการเสนอราคา
ผู้ผลิตรายใดที่สามารถจัดซื้อเหล็กได้ในราคาที่ต่ำและมีการจัดเก็บเหล็กในปริมาณมากจะมีความได้เปรียบในการกำหนดราคาจำหน่าย
ภาวะอุตสาหกรรมถังโลหะในปีที่ผ่านมามีการปรับตัวดีขึ้นทั้งในด้านปริมาณและราคาจำหน่าย
ลูกค้าที่ใช้ถังโลหะบรรจุสินค้าส่งออกไปยังประเทศจีนมีความต้องการใช้บรรจุภัณฑ์ถังในปริมาณที่สูงขึ้น
เนื่องจากอัตราการเติบโตทางเศรษฐกิจในประเทศจีนเพิ่มสูงขึ้นมาก ส่งผลให้ผลิตภัณฑ์เคมี
และน้ำยางข้นที่ใช้บรรจุภัณฑ์ถังสามารถจำหน่ายไปยังประเทศจีนได้เพิ่มขึ้น

ผลิตภัณฑ์พลาสติก

การแข่งขันด้านราคาในกลุ่มผลิตภัณฑ์ประเภทนี้คงมีอยู่อย่างต่อเนื่อง โดยเฉพาะกับ ผู้ซื้อรายใหญ่
ทั้งนี้ เนื่องจากสินค้าในกลุ่มนี้มิได้มีความแตกต่างด้านคุณภาพมากนัก
ผู้ผลิตและผู้ขายจึงจำเป็นต้องพยายามรักษาฐานลูกค้าของตนเองไว้ให้ได้มากที่สุด
สำหรับบริษัทพยายามเน้นด้านคุณภาพและบริการให้ได้มาตรฐานสูงสุด
โดยมีการปรับปรุงกระบวนการผลิตอย่างสม่ำเสมอ
รวมทั้งปรับเพิ่มเครื่องจักรเพื่อพัฒนาการผลิตอย่างต่อเนื่อง เพื่อให้สามารถลดต้นทุนการผลิตลดลงได้

สำหรับแนวโน้มของตลาดในอนาคต คาดว่าความต้องการผลิตภัณฑ์ขวดพีอีที
และแผ่นพลาสติกลูกฟูกจะเพิ่มสูงขึ้นทุกปี ปัจจุบันมีบริษัทผู้ผลิตประมาณ 15 ราย
ซึ่งยังคงทำการผลิตและจำหน่ายอย่างต่อเนื่อง
ความต้องการของตลาดที่เพิ่มขึ้นทั้งในและนอกประเทศนั้น
เนื่องมาจากผลิตภัณฑ์ประเภทนี้สามารถตอบสนองความต้องการของผู้ใช้ทั่วไปได้ดี นั่นคือ
มีน้ำหนักเบา สวยงาม
คงทน และไม่มีข้อจำกัดในการออกแบบรูปทรง ที่สำคัญ
ในปัจจุบันยังไม่มีผลิตภัณฑ์อื่นที่มีคุณสมบัติใกล้เคียงมาทดแทนได้

อาคารเลครัชดา ออฟฟิศ คอมเพล็กซ์

ภาพรวมความต้องการพื้นที่สำนักงานเกรด เอโดยทั่วไปในปีที่ผ่านมาค่อนข้างดี
โดยเฉพาะในช่วงครึ่งปีหลัง แม้ว่าจะมีโครงการก่อสร้างอาคารสำนักงานให้เช่าเกรด เอที่กำลังจะ
แล้วเสร็จอยู่ 2-3 โครงการ แต่ความต้องการพื้นที่สำนักงานเกรด
เอยังคงมีอยู่อย่างต่อเนื่องตามภาวะเศรษฐกิจที่มีแนวโน้มดีขึ้น
ในขณะที่อัตราค่าเช่าในตลาดก็ยังคงสูงขึ้นเช่นกัน ทำให้ผู้เช่าเดิมซึ่งเป็น
ลูกค้าของบริษัทยังคงยืนยันในการต่อสัญญาเช่าพื้นที่กับทางบริษัทต่อไปอีกในปีที่ผ่านมา
โดยบริษัทและบริษัทย่อยมีผู้เช่าในพื้นที่รวม 8,523 ตารางเมตร หรือในอัตราร้อยละ 93
ของพื้นที่เช่าจำนวนทั้งสิ้น 9,103 ตารางเมตร

3.3 การจัดหาผลิตภัณฑ์

(1) จำนวนโรงงานและกำลังการผลิต

ผลิตภัณฑ์ถังโลหะ

บริษัทและบริษัทย่อยมีโรงงานที่ใช้ในการผลิตถังโลหะขนาด 200 ลิตรจำนวน 2 แห่ง
ที่เขตยานนาวา กรุงเทพมหานคร และที่อำเภอหาดใหญ่ จังหวัดสงขลา มีกำลังการผลิตรวม 1.4
ล้านใบต่อปี โดยนโยบายการผลิตจะขึ้นอยู่กับการคาดการณ์ยอดขายในปีถัดไปของฝ่ายจัดการ

ผลิตภัณฑ์พลาสติก

บริษัทย่อยมีโรงงานจำนวน 2 โรง โดยโรงงานแห่งแรกอยู่ที่อำเภอลาดหลุมแก้ว จังหวัดปทุมธานี
มีกำลังการผลิตขวดพีอีที, หลอด PREFORM และแผ่นพลาสติกลูกฟูก จำนวน 8,000 ตัน, 3,024
ตัน และ 3,600 ตัน ตามลำดับ โรงงานแห่งที่สอง อยู่ที่อำเภอนิคมพัฒนา จังหวัดระยอง
มีกำลังการผลิตขวดพีอีที จำนวน 700 ตันต่อปี
โดยนโยบายการผลิตจะขึ้นอยู่กับการคาดการณ์ยอดขายในปีถัดไปของฝ่ายจัดการ

(2) วัตถุดิบและผู้จัดจำหน่าย

บริษัทและบริษัทย่อยมีนโยบายที่จะกระจายการจัดซื้อวัตถุดิบต่างๆไปยังผู้จัดจำหน่ายหลากหลายราย
ทั้งนี้เพื่อป้องกันความเสี่ยงที่อาจเกิดจากการจัดหาวัตถุดิบ
ปัจจุบันจึงไม่มีผู้จัดจำหน่ายรายใดมียอดขายให้บริษัทเกินกว่าร้อยละ 30 ของมูลค่าการซื้อวัตถุดิบรวม

ผลิตภัณฑ์ถังโลหะ

วัตถุดิบที่สำคัญได้แก่ เหล็กม้วนรีดเย็น ฝาจุก และฝาเกลียว ซึ่งบริษัทสั่งซื้อมาจากทั้งในประเทศ
และนอกประเทศ ได้แก่ เกาหลี อินเดีย สิงคโปร์ ในปี 2547
บริษัทมีสัดส่วนการสั่งซื้อจากในประเทศและต่างประเทศ เท่ากับ 90:10

ต้นทุนวัตถุดิบที่มีมูลค่าสูงกว่าร้อยละ 50 ของต้นทุนการผลิตรวมของบริษัทได้แก่ เหล็กม้วนรีดเย็น
ซึ่งมีการเปลี่ยนแปลงราคาในระยะ 5 ปีที่ผ่านมา ดังนี้

  ---------------------- --------- --------- --------- --------- ---------
                         ปี 2547    ปี 2546    ปี 2545    ปี 2544    ปี 2543

  ราคา (USD/ตัน)          670       470       420       340       360
  ---------------------- --------- --------- --------- --------- ---------

ผลิตภัณฑ์พลาสติก

วัตถุดิบที่สำคัญได้แก่ เม็ดพลาสติกพีอีที และเม็ดพลาสติกพีพี, พีอี ซึ่งสามารถจัดหาได้ภายในประเทศ
และมีบริษัทผู้จัดจำหน่ายวัตถุดิบประเภทนี้หลายราย
ทำให้ราคาวัตถุดิบภายในประเทศถูกกว่าราคาในตลาดโลก (เมื่อรวมภาษีนำเข้าแล้ว)

(3) การใช้วัสดุทดแทน

การใช้วัสดุทดแทนในการผลิตสินค้าของบริษัทและบริษัทย่อย ไม่สามารถกระทำได้
เนื่องจากเครื่องจักรที่ใช้ในการผลิตนั้นถูกออกแบบขึ้นสำหรับวัตถุดิบเฉพาะประเภทเท่านั้น ที่สำคัญ
ในปัจจุบันยังไม่มีเทคโนโลยีใหม่ใดๆที่จะอำนวยให้บริษัทใช้วัสดุทดแทนในการผลิตได้

(4) ผลกระทบต่อสิ่งแวดล้อม

ในกระบวนการผลิตถังโลหะและผลิตภัณฑ์พลาสติกของบริษัทไม่มีขั้นตอนใดที่ส่งผลกระทบต่อสิ่งแวดล้อม
ส่วนวัตถุดิบเหลือใช้ ได้แก่ เศษเหล็กและเศษพลาสติกที่เหลือจากกระบวนการผลิต
บริษัทสามารถจำหน่ายวัสดุเหลือใช้เหล่านี้ไปแปรรูปเป็นผลิตภัณฑ์อื่นได้ทั้งหมด
จึงไม่ส่งผลกระทบต่อสิ่งแวดล้อมแต่อย่างใด

3.4 งานที่ยังไม่ส่งมอบ

- ไม่มี -